DA Den Europæiske Unions Tidende C 189/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 189/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ΠΑΦΙΤΙΚΟ ΛΟΥΚΑΝΙΚΟ« (PAFITIKO LOUKANIKO)

EU-nr.: CY-PGI-0005-01244 — 17.7.2014

BGB ( ) BOB ( X )

1. Betegnelse:

»Παφίτικο Λουκάνικο« (Pafitiko Loukaniko)

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Pafitiko Loukaniko« er en pølse, som er lavet af hakket svinekød (hele dyret bruges). Knogler og fedt fjernes og kødet hakkes, hvorefter det modnes i tør rødvin fra Paphosområdet, tilsat salt. Efter modning puttes det hakkede kød i svinetarme. Hver pølserække vrides således, at den består af seks til ti pølser (teratsia). Disse hænges til tørre i to eller tre dage i et lukket rum under kontrollerede forhold (temperatur højst 45 grader Celsius og lav luftfugtighed). »Pafitiko Loukaniko« kan spises tilberedt på flere forskellige måder.

»Pafitiko Loukaniko« har følgende egenskaber (for hver enkelt pølse):

Fysiske egenskaber:

Form: lang, smal og cylindrisk

Størrelse: ca. 3 cm i diameter, længde og vægt varierer efter producentens præferencer.

Kemiske egenskaber:

pH: 4-5,5, protein: 20-30 %, fedt: 22-35 %, væskeindhold: 38-48 %, natriumchlorid (salt): 1,5-2,5 %,

Organoleptiske egenskaber:

Farve: overvejende brun med pletter, hvis nuancer varierer fra hvid til mørkebrun (næsten sort).

Tekstur: pølsen har en glat overflade.

Smag: Når de er færdige har pølserne en karakteristisk smag. Dette skyldes vinen og alle de tilsatte krydderier (navnlig koriander, kommen og sort peber).

Duft: Duft af vin og de tilsatte krydderier (navnlig koriander, kommen og sort peber).

3.3. Foder (kun for produkter af animalsk oprindelse) og råvarer (kun for forarbejdede produkter)

Råvarer (kun for forarbejdede produkter)

— Frisk svinekød fra raske dyr, som er slagtet i overensstemmelse med loven (komplet exsanguination og omgående nedkøling). Ved levering skal kødet være lyserødt og dufte frisk, have en temperatur på 0-7 °C (i overensstemmelse med Europa-Parlamentets og Rådets forordning (EF) nr. 852/2004 (2) og forordning (EF) nr. 853/2004 (3), som ændret eller erstattet) og en pH på 5,3-6.

— Svinetarme, som er vasket og renset og lagret i salt ved en temperatur under 3 °C. Ved levering kontrolleres tarmen for at sikre, at den er ren og dufter frisk.

— Tør rødvin fremstillet på vinlagre eller af vinproducenter i Paphos-distriktet af druer af den lokale Mavrosort, som dyrkes i Paphos-distriktet. Vinen kontrolleres ved levering for at sikre, at den har sortens karakteristiske duft, at alkoholindholdet er 12-14 %, og at sukkerindholdet er mindre, end 4 g/l.

— Groft køkkensalt (For at undgå, at kødet optager for meget salt, anvender man ikke fint salt).

— Obligatoriske krydderier: stødt koriander, kommen og sort peber.

— Forskellige andre krydderier kan anvendes efter ønske: Stødt kanel, stødte nelliker og hele eller stødte mastiksbær.

3.4. Specifikke etaper af produktionen, som skal finde sted i det afgrænsede geografiske område

Forarbejdning eller tilberedelse af »Pafitiko Loukaniko«.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Paphos-distriktets administrative grænser.

5. Tilknytning til det geografiske område

5.1. Det geografiske områdes egenart

Det geografiske områdes, dvs. Paphos-distriktets, egenart, skyldes de klimatiske og hydrogeologiske forhold (vådt, vestenvind, kraftig nedbør, havbrise osv.), som påvirker dyrkningen og udviklingen af lokale druer og derfor vinenes kvalitet og egenskaber. Herudover bekræfter områdets farverige historiske og folkloriske traditioner den know-how og erfaring, som den lokale befolkning har med tilberedelsen af »Pafitiko Loukaniko«.

5.2. Produktets egenart

»Pafitiko Loukaniko« s egenart kommer først og fremmest fra produktets gode omdømme sammenlignet med andre lignende produkter. Produktets særlige egenskaber og i særdeleshed dets smag, duft og udseende er resultatet af traditionel know-how, som den lokale befolkning har givet videre fra generation til generation. De særlige egenskaber skyldes også vinen, der er fremstillet af Mavro-druerne, som dyrkes i det afgrænsede geografiske område, og særligt i områder af distriktet, som ligger over 500 meters højde. Som Florentia Kithraiotou tydeligt forklarer i bogen »The Book of Cyprus Wine« er miljøet og de forhold, under hvilke vinstokkene vokser og bærer frugt, blandt de vigtigste faktorer, som påvirker den fremstillede vins egenskaber. På denne måde får »Pafitiko Loukaniko« sine egenskaber fra vinen, og vinen får sine egenskaber fra jorden og klimaet i Paphos-distriktet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den know-how, som producenterne i det afgrænsede geografiske område har, er vigtig for det endelige produkts egenskaber. Dette bekræftes af historiske og folkloriske kilder, som »Kypriaki Laografia ton Zóon« (dyr i cypriotisk folklore) af P. Xioutas, »Kypriaka Ithi kai Ethima« (cypriotiske sæder og skikke) af G. Papacharalambous og »I Geroskipou — istoriki kai laografiki meleti« (Geroskipou — historie og folklore) af S. Chatzikypriakou, som nævner den specielle rituelle slagtning af svinene, nødvendigheden af at udvikle metoder til at konservere kødet uden teknologi og den måde, hvorpå »Pafitiko Loukaniko« blev tilberedt. Disse udgivelser bemærker ligeledes specifikt pølsernes høje kvalitet, og pølserne var, og er stadig, blandt de bedst kendte på Cypern, hvilket bekræftes af aktuelle studier, udgivelser, turistguides og turisthjemmesider, eksempelvis »I politismiki klironomia tis Pafou kai i apihisi tis stous neous« (Paphos' kulturelle arv og dennes tiltrækningskræft overfor unge mennesker) (disputats) af K. Sousouri, http://www.all4cyprus.com/kypriaki-kouzina, Culinary Map of Cyprus (Landbrugsministeriet, 2010) og »Paradosiaki Diatrofi Prosfigikon kai Ektos Sinoron Ellinismou« (græske flygtninges og græske diasporajøders traditionelle kost) (T. Tsourí, et al.). Endelig bestemmes kvaliteten af »Pafitiko Loukaniko« i høj grad af anvendelsen af vin af Mavro-druer, som er dyrket i det afgrænsede geografiske område.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning (4))

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφή_Παφίτικο%20Λουκάνικο.pdf

(1) EUT L 343 af 14.12.2012, s. 1.

(2) EUT L 139 af 30.4.2004, s. 1.

(3) EUT L 139 af 30.4.2004, s. 55.

(4) Se fodnote 1.